Neuvoston suositus annettu 9 päivänä joulukuuta 1999, yhteistyöstä terroristiryhmien rahoituksen estämiseksi



Virallinen lehti nro C 373 , 23/12/1999 s. 0001 - 0001



NEUVOSTON SUOSITUS annettu 9 päivänä joulukuuta 1999 yhteistyöstä terroristiryhmien rahoituksen estämiseksi (1999/C 373/01) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen, ottaa huomioon, että on tarpeen tehostaa jäsenvaltioiden välistä yhteistyötä terroristiryhmien rahoituksen estämiseksi, ottaa huomioon, että tätä varten olisi tehostettava tietojen vaihtoa, ottaa huomioon, että Europolin olisi mahdollisuuksien mukaan osallistuttava tähän yhteistyöhön, SUOSITTELEE SEURAAVAA: 1. Jäsenvaltioiden olisi tiivistettävä yhteistyötään terroristiryhmittymien rahoituksen estämiseksi. 2. Tätä varten niiden olisi vaihdettava turvallisuusviranomaistensa käytettävissä olevia tietoja, jotka koskevat useammassa kuin yhdessä jäsenvaltiossa toimivien terroristiryhmien rahoituksen rakenteita ja toimintatapoja. Vaihdetut tiedot olisi päivitettävä mahdollisimman nopeasti aina kun jossakin jäsenvaltiossa saadaan uusia tietoja. 3. Neuvoston toimivaltaisen työryhmän olisi keskusteltava niistä terroristiryhmittymistä, jotka ovat erityisen vaarallisia ja joita jäsenvaltioiden turvallisuusviranomaisten olisi tutkittava tarkemmin. Tämän vuoksi a) terroristiryhmiä koskevista tutkimuksista vastaavien jäsenvaltioiden keskushallinnon viranomaisten olisi vaihdettava keskenään tietoja näistä ryhmistä, erityisesti niiden yhteyksistä muissa jäsenvaltioissa oleviin ryhmiin; b) toimivaltaisten viranomaisten olisi vertailtava näitä tietoja käytettävissään oleviin omiin tietoihinsa ja tutkittava, onko niiden pohjalta mahdollista ryhtyä kansallisella tasolla toimiin kyseistä terroristiryhmittymää vastaan; c) neuvoston työryhmä harkitsee kansallisten arvioiden perusteella ehdotuksia yhteiseksi aloitteeksi useammassa kuin yhdessä valtiossa toimivaa yksittäistä terroristiryhmää tai -ryhmiä vastaan, jolloin jäsenvaltiot voivat halutessaan osallistua menettelyyn sikäli kuin niiden kansallinen lainsäädäntö sen sallii. 4. Useammalle kuin yhdelle jäsenvaltiolle merkityksellisiä tietoja olisi vaihdettava ja arvioitava tällaisen toiminnan päätyttyä. Neuvoston puheenjohtajana toimivan tai jonkin muun kyseessä olevan jäsenvaltion olisi tiedotettava toteutetuista toimenpiteistä ja saaduista uusista tiedoista. 5. Jäsenvaltioiden olisi osallistuttava tähän menettelyyn vain, jos se on kansallisen lainsäädännön mukaan mahdollista ja siltä osin kuin kyseinen järjestö on rikkonut tämän jäsenvaltion voimassa olevia lakeja. Millään jäsenvaltiolla ei näin ollen ole velvoitetta osallistua näihin toimenpiteisiin. 6. Osallistuvien jäsenvaltioiden olisi varmistettava, että välitettyjä tietoja käsitellään ehdottoman luottamuksellisina. Välitettyjä tietoja olisi käytettävä yksinomaan terroristijärjestöjen rahoituksen estämiseen. Tietojen välittäminen edelleen kolmansille valtioille ilman lähettävän jäsenvaltion lupaa ei saisi olla sallittua. Tämä suositus ei vaikuta salassapitovelvollisuutta ja tietosuojaa koskeviin kansallisiin menettelyihin. 7. Tietojen välittämisen olisi tapahduttava yhteystoimistojen kautta. 8. Europolin olisi osallistuttava tähän yhteistyöhön mahdollisuuksien mukaan ja asiaa koskevan lainsäädännön mukaisesti. 9. Tällä suosituksella ei ole vaikutusta olemassa oleviin jäsenvaltioiden välisen poliisiyhteistyön menettelytapoihin. Tehty Brysselissä 9 päivänä joulukuuta 1999. Neuvoston puolesta Puheenjohtaja O. HEINONEN